A lei de Grimm ye important pa explicar as evolucions foneticas dende o proto-indo-europeu a lo proto-chermanico. Ye caracteristica a evolución d'a P- inicial indo-europea enta una f-, y d'esta traza en anglés tenemos as parabras fish, father, foot, farrow, cognatos de l'aragonés peix, pai, piet y puerco. Atras parolas anglesas que encomienzan por f- y que derivan de radices proto-indo-europeas con P- inicial son fare ("tarifa", "preu de billet"), fetch ("trayer", "ir a escar"), flee ("fuyir"), forehead ("frent"). En aragonés o galicismo flotar provién d'o francico *flotōn y d'o proto-chermanico *flutōną, que amuestra a mesma lei fonetica a partir d'a radiz proto-indo-europea *plew-, *plōw-, radiz relacionada con "plevia" y "plever".